b'\n_START_ARTICLE_\nChristian Abbiati\n_START_SECTION_\nMilan\n_START_PARAGRAPH_\nNakon \xc5\xa1to je nogometnu karijeru zapo\xc4\x8deo s 13 godina nastupaju\xc4\x87i za Trezzano i Assago. Nakon nastupa za mom\xc4\x8dad Corsico, Abbiati 1996. odlazi u Monzu \xc4\x8dime zapo\xc4\x8dinje njegova profesionalna karijera. U ljeto 1998. odlazi u AC Milan dok je debi u Serie A imao 17. sije\xc4\x8dnja 1999., dodu\xc5\xa1e u 92. minuti dok je teren napu\xc5\xa1tao ozlije\xc4\x91eni Sebastiano Rossi. Od tada u sljede\xc4\x87e \xc4\x8detiri godine Abbiati si je osigurao mjesto stalnog vratara AC Milana. Ipak poziciju u startnih 11 "preoteo" mu je Dida u sezoni 2002./03. nakon ozljede u kvalifikacijskoj utakmici AC Milana u Ligi prvaka u kolovozu 2002._NEWLINE_25. kolovoza 2004. mnogo kontroverzi izazvala su Abbiatijeve izjave na njegovoj slu\xc5\xbebenoj web stranici. Naime Abbiati je tamo kritizirao Didu i tada\xc5\xa1njeg trenera AC Milana - Carla Ancelottija. Tako\xc4\x91er, navodio je da je Dida radio katastrofalne gre\xc5\xa1ke na prijateljskoj utakmici protiv Sampdorije te je naveo da je trener Anchelotti blokirao odlazak Abbiatija u Palermo. Kasnije je Abbiati demantirao da je to napisao govore\xc4\x87i da je to djelo administratora njegovog web sitea uz rije\xc4\x8di - "Nikada ne razgovaram s osobom koja se brine za moju stranicu. Nikada ne bih mogao suditi nekom igra\xc4\x8du iz svoje mom\xc4\x8dadi". Iako je administrator preuzeo odgovornost, ipak su ostala naga\xc4\x91anja da je tekst napisao Abbiati zbog svoje frustracije \xc5\xa1to je \xc4\x8desto na klupi._NEWLINE_U sezoni 2004./05. na utakmici \xc4\x8detvrtfinala Lige prvaka protiv Intera, Abbiati je doslovno branio svega 30 sekundi. Naime, u 74. minuti u\xc5\xa1ao je u igru umjesto ozlije\xc4\x91enog Dide koji je pogo\xc4\x91en bakljom u glavu. Nakon \xc5\xa1to je u\xc5\xa1ao u igru, utakmica je prekinuta za manje od jedne minute._NEWLINE_Njegova posljednj utakmica u dresu AC Milana bila je 20. svibnja 2005. u doma\xc4\x87em 3:3 remiju protiv Palerma. Razlog tome bio je \xc5\xa1to se standardna mom\xc4\x8dad AC Milana odmarala i pripremala za finale Lige prvaka u kojem je Liverpool postao novi europski prvak nakon Milanovog 3:0 vodstva na poluvremenu.\n_START_SECTION_\nPosudba\n_START_PARAGRAPH_\nAbbiati je izjavio svoju \xc5\xbeelju da se preseli u drugi klub gdje bi se mogao natjecati za prvo mjesto u mom\xc4\x8dadi. Stoga je Abbiati poslan u Genovu na posudbu u sezoni 2005./06. ali je odmah vra\xc4\x87en u svoj mati\xc4\x8dni klub nakon \xc5\xa1to je Genova izba\xc4\x8dena u Serie C1 zbog skandala o namje\xc5\xa1tanju utakmica._NEWLINE_Ipak, Abbiati ubrzo pronalazi i odlazi u novi klub - ni manje, ni vi\xc5\xa1e nego Milanov najve\xc4\x87i rival - Juventus. Tamo je oti\xc5\xa1ao kao privremena zamjena standardnom vrataru Gianluigiju Buffonu. Naime Buffon je ozlijedio rame na prijateljskom turniru Luigi Berlusconi Trophy na utakmici ba\xc5\xa1 protiv AC Milana u kolovozu 2005. Abbiati je u Juventusu pru\xc5\xbeao dobre utakmice ali povratkom Buffona na teren \xc5\xa1est mjeseci kasnije, Abbiati je postao nepotreban._NEWLINE_U srpnju 2006. Abbiati odlazi u Torino gdje brani gotovo sve prvenstvene utakmice. Unato\xc4\x8d tome \xc5\xa1to je izrazio \xc5\xbeelju da ostane u Torinu i sljede\xc4\x87e sezone, Abbiati i Torino su prekinuli suradnju zbog spora oko na\xc4\x8dina isplate pla\xc4\x87e._NEWLINE_Abbiati po tre\xc4\x87i put u tri sezone odlazi na posudbu, ovaj puta izvan Italije, i to u Atl\xc3\xa9tico Madrid gdje ostaje do lipnja 2008. U madridskom klubu zapo\xc4\x8deo je kao rezervni igra\xc4\x8d sve dok se nije ozljedio prvi vratar - Leo Franco. 29. prosinca izrazio je \xc5\xbeelju da ostane u Atl\xc3\xa9ticu i nakon isteka teku\xc4\x87e sezone. Na temelju toga izjavio je: "Moja adaptacija pro\xc5\xa1la je bolje nego \xc5\xa1to sam o\xc4\x8dekivao. Ja sam sretan u ovom klubu jer su mi mnogo pomogli. Volim igrati u \xc5\xa0panjolskoj i mislim da \xc4\x87u mnogo nau\xc4\x8diti za vrijeme dok sam ovdje".\n_START_SECTION_\nPovratak u AC Milan\n_START_PARAGRAPH_\nAbbiati se vra\xc4\x87a u Italiju u mati\xc4\x8dni klub AC Milan u sezoni 2008./09. Tamo preuzima ulogu prvog vratara od \xc5\xbdeljka Kalca a tome je "pridonjela" i ozljeda Dide. Me\xc4\x91utim 15. o\xc5\xbeujka 2009. sezona mu je prekinuta tokom prve polovice susreta protiv Siene (pobjeda AC Milana od 5:1). Abbiati je pretrpio te\xc5\xa1ku ozljedu ligamenata desnog koljena nakon sudara sa Sieninim igra\xc4\x8de Giuseppeom Favallijem . Izvan travnjaka proveo je \xc5\xa1est mjeseci nakon operacije koljena i rehabilitacije. Na teren se vra\xc4\x87a 8. studenog nakon gotovo osam mjeseci stanke. Abbiati je po\xc4\x8deo trenirati s mom\xc4\x8dadi AC Milana kao njihov tre\xc4\x87i vratar, iza Dide i Milanove nove akvizicije - Flavija Rome._NEWLINE_Abbiati je zavr\xc5\xa1io karijeru u Milanu u svibnju 2016. godine. U porazu protiv A.S. Rome na San Siru nije igrao, nego je se nakon utakmice oprostio od navija\xc4\x8da. Talijanski vratar je petnaest godina nosio dres Rossonerija.\n_START_SECTION_\nMe\xc4\x91unarodna karijera\n_START_PARAGRAPH_\nAbbiati poziv za seniorsku talijansku reprezentaciju dobiva 2000. kao tre\xc4\x87i vratar Italije za Europsko prvenstvo u Belgiji i Nizozemskoj te godine. Iste godine branio je za mladu talijansku reprezentaciju na Olimpijskim igrama 2000. u Sydneyu gdje je Italija pora\xc5\xbeena od \xc5\xa0panjolske u \xc4\x8detvrtfinalu. Za mom\xc4\x8dad U-21 Abbiati je skupio 16 nastupa. Iako je pozvan u A mom\xc4\x8dad 2000. godine svoj debi za Italiju, Abbiati je imao 30. travnja 2003. u pobjedi protiv \xc5\xa0vicarske 2:1._NEWLINE_Kao rezervni vratar, Abbiati je bio na popisu reprezentativaca koji su nastupali na Svjetskom prvenstvu u Ju\xc5\xbenoj Koreji i Japanu 2002. Tako\xc4\x91er, Abbiati je bio i na \xc5\xa1irem popisu reprezentativaca za Svjetsko prvenstvo u Njema\xc4\x8dkoj 2006., ali je su\xc5\xbeivanjem tog popisa maknut s liste._NEWLINE_U o\xc5\xbeujku 2009., tri dana prije nego \xc5\xa1to je okon\xc4\x8dao tu sezonu zbog ozljede koljena, Abbiati je izjavio da \xc4\x87e odbiti svaki budu\xc4\x87i poziv za nacionalnu reprezentaciju ako bude pozvan kao rezervni igra\xc4\x8d.\n_START_SECTION_\nPrivatni \xc5\xbeivot\n_START_PARAGRAPH_\nU rujnu 2008. Christian Abbiati u medijima se izjasnio kao fa\xc5\xa1ist. Razlog tome mi\xc5\xa1ljenju bila je njegova izjava: "Dijelim ideala fa\xc5\xa1izma, kao \xc5\xa1to su domovina i vrijednost katoli\xc4\x8dke vjere".'